14. og 15. marts er mine medstuderende på studietur til Fyn. Jeg bliver hjemme. Jeg har ikke råd til at betale de 500 kr., turen koster. Jeg er nemlig 56 år og på hjemmeboende SU.

Efter et par års ledighed og et års tid, hvor jeg med en kombination af pasningsorlov og brug af egen opsparing støttede min søn gennem et sygdomsforløb med leukæmi, stod jeg i foråret 2014 med udsigt til at falde ud af dagpengesystemet. Jeg havde på det tidspunkt opgivet min lejlighed i Vejle, og min søn blev behandlet på Rigshospitalet og var flyttet ind på et værelse hos min bror i hans hus i Allerød.

Jeg var midt i 50’erne og havde efterhånden været ude af arbejdsmarkedet i 3 år. Udsigten til at komme i arbejde var ikke stor, så jeg besluttede at skaffe mig nye kvalifikationer og begyndte i september 2014 på en 3-årig uddannelse som professionsbachelor i natur- og kulturformidling. Med SU og en rimelig husleje hos min bror kunne jeg få det til at hænge sammen økonomisk og forhåbentlig få 10 gode år på arbejdsmarkedet efter endt studie.